**Întoarce-te...**

*Danab*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Întoarce-te, o fiul meu,

Întoarce-te Acasă!

De ce mai stai azi rătăcit

Prin lume... şi nu-ţi pasă,

De tatăl tău îmbătrânit,

De-a lui durere, mare?

Întoarce-te, o, fiu iubit

Din drumul de pierzare...

Ai cunoscut Cuvântul Său

Şi-ai cunoscut, Iubirea...

Ştiai că Domnul Dumnezeu

Te-aşteaptă! Fericirea,

Şi pacea cerului senin,

Şi viaţa-n veşnicie,

Le poţi avea! Căci Cel Divin,

În cer, o-Mpărăţie,

Îţi pregăteşte, fiul meu

Să poţi intra la Nuntă...

Iertarea de la Dumnezeu,

Prin Jertfa Lui cea Sfântă,

Să o primeşti... Să fii schimbat,

Iar roşcovele-amare,

Povara şi al tău păcat,

Pieri-vor în uitare!

O! De-ai să vii... Ce bucurii,

Te-or aştepta Acasă...

Şi-un Sfânt Izvor de Ape Vii

Şi haina de Mireasă...

O! De-ai să vii... Tot cerul, tot,

Va cânta "Osanale",

Căci Domnul Sfânt şi Savaot

A scos un fiu din vale...

Şi voi uita c-am plâns atât

Chemându-te pe nume...

Copile... În al meu tumult

Cu dor şi-n rugăciune!